**Filmoptagelse på offentlige veje og pladser samt på private fællesveje.**

Hvis du ønsker, at benytte en offentlig vej eller plads samt private fællesveje til filmoptagelse, skal du ansøge digitalt via [www.virk.dk](http://www.virk.dk)

Ansøgning skal være fremsendt senest 7 dage før optagelsen. Ansøgningen behandles sammen med Sydsjællands- og Lolland-Falsters Politi.

Hvis filmoptagelsen skal foregå på et privat areal, skal ejerens tilladelse foreligge.

Inden ansøgning fremsendes, skal ansøger have undersøgt, om forholdende på stedet er egnet til den ønskede filmoptagelse.

Trafikanter skal kunne færdes trygt og uhindret, og der skal til enhver tid være adgang til ejendommene langs vejen.

Hvis det konstateres, at tilladelsens betingelser ikke overholdes, skal forholdende omgående bringes i orden. Såfremt dette ikke sker, kan tilladelsen uden yderligere varsel blive inddraget, hvilket er ensbetydende med, at optagelserne skal indstilles øjeblikkelig.

På offentlige veje og pladser gives tilladelsen med hjemmel i lov om offentlige veje § 80, stk. 1 og på private fællesveje gives tilladelsen med hjemmel i lov om private fællesveje § 66, stk.1.

Hvis optagelsen nødvendiggør hel eller delvis afspærring af vej/veje eller dispensation for gældende skiltning og afmærkning, skal tilladelse fra Sydsjællands- og Lolland-Falsters Politi foreligge, jf. færdselslovens § 92, stk. 1 og 2.

Skiltning skal opsættes 24 timer inden filmoptagelsen påbegyndes.

Afspærring skal foretages i henhold til gældende regler for afmærkning af vejarbejder.

Dokumentation/skilteplan for ovennævnte skal fremsendes til Trafik, Park og Havne, Vordingborg Kommune, inden optagelserne.

Kabler/slanger må som udgangspunkt ikke lægges på tværs over køre- og gangarealer, men skal ophænges efter nærmere aftale 4,5 m over kørebane og 2,5 m over gangareal.

**Ansøgningen skal søges digitalt via** [**www.virk.dk**](http://www.virk.dk) **og indeholde følgende oplysninger:**

* Firmaets adresse, telefonnummer og mailadresse
* Tidspunkt for optagelsen (fra opstilling af evt. afspærring til nedtagning af afspærring er foretaget)
* Hvor mange biler skal der benyttes -parkeres - under optagelsen?
	+ Alm. Personbiler:
	+ Varebiler:
	+ Lastbiler:
* Plan visende, hvor på vejen parkeringen vil blive foretaget.

**Ved optagelser på private fællesveje skal** grundejerforeningens (vejejerens) tilladelse foreligge, og de berørte grundejere skal orienteres skriftligt.

Dokumentation/skilteplan for ovennævnte skal fremsendes inden filmoptagelserne påbegyndes til Trafik, Park og Havne, Vordingborg Kommune.